黃沙水產交易市場

簡稱黃沙水產市場，係廣東廣州一專業批發市場，1994年7月16號開業，喺荔灣區黃沙大道西豬欄路。有做水產批發、零售、餐飲呢啲嘢。

佢既係中國大陸三大水產批發市場之一，又係中國大陸最大嘅鮮活水產品批發市場，亦係華南地區最大嘅水產市場。

史 
1990年代呢度係廣州新風港嘅碼頭，維持著新風港務公司2000幾個工友嘅生計，但當其時航運業務慢慢萎縮，工友面臨失業。1994年，有人建議搞水產批發市場開闢新路，新風港務公司做咗啲分析後，定咗做市場。喺同年嘅7月16號，喺黃沙碼頭西側劃出3000方嘅地皮，搞批發市場。最早入場嘅係喺海印南呢啲地頭嘅天光墟擺檔嘅商販，搬入咗港口倉庫改造嘅簡易棚仔檔口，後期起咗水產大樓改進咗檔口環境。喺2013年開始，附近陸續開咗8間海鮮酒樓，可即劏即整市場度嘅海鮮。

概況 

市場入邊有大小商戶大概400個，貨源來自大陸各地同世界廿幾個國家，有200幾個品種，包括魚蝦蟹貝等，仲有澳洲龍蝦、冰島生蠔、挪威三文魚等，每日成交金額有成2000萬，每日貨品成交有成500噸。附設碼頭可同時停泊3000噸、300噸、100噸位嘅船幾十條倒。市場檔主據話多係潮汕同客家人，随著市場做大生意，大交易嘅都轉去隔離嘅如意坊新風中轉站做。

搬遷 
廣州市政府諗著搞「退二進三」，計劃再喺市區整地產，喺2006年五湖四海集團就同番禺嘅洛溪村簽落20年嘅租約，入手村嘅15萬方嘅舊廠地，準備搞畀政府計劃搬出黄沙嘅批發市場。而預計一旦子市場搬遷會影響超過10萬業者嘅生計。由2007年開始，一路搞計劃搬市場，圍繞著原址嘅開發計劃、市場重新安置等問題，市場、檔主同政府僵持多年，而開初計劃接收嘅五湖四海水產市場經轉為漁人碼頭。

市場主理陳智勇話，市場搬咗去芳村嘅話，市場會慢慢流失客流人氣同冇曬聲氣，認為靠簡單行政指令係搞唔返一個一樣嘅市場嘅，街坊同檔主亦都唔贊成搬遷計劃。喺2015年5月19號荔灣區綜合行政執法局派員，開著勾機去拆市場西邊同南邊沿江嘅31個檔口，引起外界再次關注市場可能搬遷，執法隊同商户一度僵持。嗰時政府預想搬市場嘅三個新候選地點係芳村嘅龍溪、東沙碼頭同東洛圍。

2018年8月10號，廣州市規劃局控規修訂向公眾徵詢，諗著將市場搬到芳村東南邊嘅沙洛片區，即係當局至尾揀咗東洛圍。

攷

黄沙水产，“永不落幕”的水产交易盛会 广州港集团

類:廣州嘅市場
類:廣州嘅規劃
類:荔灣區